เลขาธิการ กกต. ชี้แจงคลิปกรรมการประจำหน่วยเลือกตั้ง กากบาท บัตรเลือกตั้ง เป็นการบิดเบือนข้อเท็จจริง เตรียมรวบรวมข้อมูลดำเนินการเอาผิดกับผู้โพสต์ข้อความ
นายแสวง บุญมี เลขาธิการ กกต. กล่าวว่า ในช่วงนี้มีข่าวบิดเบือนกว่า 100 ข่าว ทำให้ กกต. ได้รับความเสียหาย พร้อมยกตัวอย่าง กรณีมีการเผยแพร่คลิปวีดีโอ กรรมการประจำหน่วยเลือกตั้ง(กปน.) กากบาทบัตรเลือกตั้ง ว่า ในคลิปวีดีโอดังกล่าว กรรมการประจำหน่วย กำลังเซ็นชื่อในบัตรเลือกตั้งก่อนที่จะส่งมอบบัตรเลือกตั้งให้ทันตามกำหนด ตามที่กฎหมายระบุไว้ ไม่ใช่การกากบาทลงคะแนนในบัตรเลือกตั้งใหใคร หรือผู้สมัครพรรคการเมืองใด ซึ่งจะเห็นได้ว่าในคลิปดังกล่าวกรรมการประจำหน่วยเลือกตั้งไม่ได้เปิดดูหมายเลขผู้สมัครในบัตรเลือกตั้ง เพียงแต่เซ็นชื่อด้านหน้าบัตรเท่านั้น และการดำเนินการทุกอย่างมีการบันทึกวีดีโอไว้ เพื่อความโปร่งใส การตรวจสอบได้ ป้องกันให้ผู้มีประสงค์ดีนำไปใช้ในทางที่ไม่ถูกต้อง เลขาธิการ กกต. กล่าวว่า กำลังดำเนินการกับผู้อยู่เบื้องหลัง การบิดเบือนข้อเท็จจริงเหล่านี้ ทั้งนี้ไม่ว่าจะรู้สึกกับ กกต. อย่างไร ก็สามารถแสดงความคิดเห็นได้ แต่ไม่ควรทำให้กระบวนการเลือกตั้งสกปรก เพราะการบิดเบือนหรือทำข่าวเท็จไม่ใช่ประชาธิปไตย และหากคิดว่าการเลือกตั้งเป็นทางออกของประเทศก็อยากให้ทุกฝ่ายร่วมกันทำงานเพื่อให้การเลือกตั้งเป็นไปด้วยความเรียบร้อย